
PRODUKTRESUMÉ

for

Cladribine "Zentiva", tabletter


0.	D.SP.NR.
34776

1.	LÆGEMIDLETS NAVN
Cladribine "Zentiva"

2.	KVALITATIV OG KVANTITATIV SAMMENSÆTNING
Hver tablet indeholder 10 mg cladribin.

Hjælpestof, som behandleren skal være opmærksom på
Hver tablet indeholder 64 mg sorbitol.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

Hvid, rund, bikonveks tablet præget med "10" på den ene side med en diameter på 8,5 mm.


4.	KLINISKE OPLYSNINGER

4.1	Terapeutiske indikationer
Cladribine "Zentiva" er indiceret til behandling af voksne patienter med attakvis multipel sklerose (MS) med høj sygdomsaktivitet, defineret ved kliniske eller billeddiagnostiske tegn (se pkt. 5.1).

4.2	Dosering og administration
Behandling skal initieres og superviseres af en læge med erfaring i behandling af MS. 

Dosering 
Den anbefalede kumulative dosis er 3,5 mg/kg legemsvægt i løbet af 2 år, administreret som 1 behandlingsforløb på 1,75 mg/kg pr. år. Hvert behandlingsforløb består af 2 behandlingsuger, én i begyndelsen af den første måned og én i begyndelsen af den anden måned i det pågældende behandlingsår. Hvis det er medicinsk nødvendigt, kan behandlingsforløbet i år 2 udsættes med op til 6 måneder (f.eks. så lymfocyttallet kan normaliseres). Hver behandlingsuge består af 4 eller 5 dage, hvor en patient får 10 mg eller 20 mg (en eller to tabletter) som en enkelt daglig dosis, afhængigt af legemsvægten. For detaljer se nedenstående tabel 1 og 2. 

Efter de 2 behandlingsforløb er gennemført, er der ikke behov for yderligere behandling med cladribin i år 3 og 4 (se pkt. 5.1). Genoptagelse af behandlingen efter år 4 er ikke undersøgt.

Kriterier for initiering og fortsættelse af behandlingen

Lymfocyttallet skal være
· normalt, før behandling påbegyndes i år 1 
· mindst 800 celler/mm³ før behandling påbegyndes i år 2. 

Hvis det er nødvendigt, kan behandlingsforløbet i år 2 udsættes med op til 6 måneder, så lymfocyttallet kan normaliseres. Hvis dette tager mere end 6 måneder, må patienten ikke længere få cladribin-tabletter.

Dosisfordeling

Fordelingen af den totale dosis i løbet af 2 års behandlingen kan ses i Tabel 1. For nogle vægtgrupper kan antallet af tabletter variere fra én behandlingsuge til den næste. Anvendelse af oralt cladribin til patienter, der vejer under 40 kg, er ikke undersøgt.

Tabel 1. Cladribin-dosis pr. behandlingsuge efter patientens vægt i hvert behandlingsår 

	Vægtgruppe
	Dosis i mg (antal tabletter) pr. behandlingsuge

	kg
	Behandlingsuge 1
	Behandlingsuge 2

	40 til < 50
	40 mg (4 tabletter)
	40 mg (4 tabletter)

	50 til < 60
	50 mg (5 tabletter)
	50 mg (5 tabletter)

	60 til < 70
	60 mg (6 tabletter)
	60 mg (6 tabletter)

	70 til < 80
	70 mg (7 tabletter)
	70 mg (7 tabletter)

	80 til < 90
	80 mg (8 tabletter)
	70 mg (7 tabletter)

	90 til < 100
	90 mg (9 tabletter)
	80 mg (8 tabletter)

	100 til < 110
	100 mg (10 tabletter)
	90 mg (9 tabletter)

	110 og derover
	100 mg (10 tabletter)
	100 mg (10 tabletter)



Tabel 2 viser, hvordan det totale antal tabletter pr. behandlingsuge fordeles over de enkelte dage i forløbet. Det anbefales, at de daglige doser med cladribin i hver behandlingsuge tages med intervaller på 24 timer på ca. samme tidspunkt hver dag. Hvis en daglig dosis består af to tabletter, skal begge tabletter tages sammen som en enkelt dosis. 

Tabel 2. Antal tabletter pr. ugedag 

	Totalt antal tabletter pr. uge
	Dag 1
	Dag 2
	Dag 3
	Dag 4
	Dag 5

	4
	1
	1
	1
	1
	0

	5
	1
	1
	1
	1
	1

	6
	2
	1
	1
	1
	1

	7
	2
	2
	1
	1
	1

	8
	2
	2
	2
	1
	1

	9
	2
	2
	2
	2
	1

	10
	2
	2
	2
	2
	2



En glemt dosis skal tages, så snart patienten kommer i tanke om det, på den samme dag i henhold til behandlingsprogrammet. 
 
En glemt dosis må ikke tages sammen med den næste skemalagte dosis den følgende dag. I tilfælde af en glemt dosis, skal patienten tage den glemte dosis den følgende dag, og forlænge antallet af dage i denne behandlingsuge. Hvis to på hinanden følgende doser glemmes, gælder den samme regel, og antallet af dage i behandlingsugen forlænges med to dage. 
 
Samtidig anvendelse af andre orale lægemidler 
 
Det anbefales, at administration af alle andre orale lægemidler adskilles fra administrationen af Cladribine "Zentiva" med mindst 3 timer i løbet af de få dage med administration af cladribin (se pkt. 4.5). 
 
Særlige populationer 

Nedsat nyrefunktion 
 
Der er ikke udført studier hos patienter med nedsat nyrefunktion. 
 
Hos patienter med let nedsat nyrefunktion (kreatininclearance 60 til 89 ml/min), anses det ikke at være nødvendigt med en dosisjustering (se pkt. 5.2). 
 
Sikkerhed og virkning hos patienter med moderat eller svært nedsat nyrefunktion er ikke klarlagt. Derfor er cladribin kontraindiceret til disse patienter (se pkt. 4.3). 
 
Nedsat leverfunktion 
 
Der er ikke udført studier hos patienter med nedsat leverfunktion. 
 
Dosisjustering er ikke nødvendig til patienter med let nedsat leverfunktion, da vigtigheden af leverfunktionen for eliminationen af cladribin anses for at være ubetydelig (se pkt. 5.2). 
Da der ikke foreligger nogen data, bør cladribin ikke anvendes til patienter med moderat eller svært nedsat leverfunktion (Child-Pugh-score > 6). 

Ældre 
 
Det anbefales at udvise forsigtighed, når cladribin anvendes hos ældre patienter, og overveje den mulige større hyppighed af nedsat lever- eller nyrefunktion, samtidige sygdomme og andre lægemiddelbehandlinger. 
 
Pædiatrisk population 
 
Cladribine "Zentivas" sikkerhed og virkning hos børn under 18 år er ikke klarlagt. Der foreligger ingen data. 
 
Administration 
 
Cladribine "Zentiva" er til oral anvendelse. Tabletterne skal tages sammen med vand, og sluges uden at tygge. Tabletterne kan tages uafhængigt af fødeindtagelse. 
 
Da tabletterne ikke er filmovertrukne, skal de synkes, straks de er blevet fjernet fra blisteren, og de må ikke efterlades på overflader eller håndteres i længere perioder, end det er nødvendigt for indtagelsen. Hvis en tablet efterlades på en overflade, eller hvis en tablet, der er knækket eller i små stykker, trykkes ud af blisteren, skal området vaskes grundigt. 
 
Patientens hænder skal være tørre, når tabletterne håndteres, og de skal vaskes grundigt bagefter. 

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1. 
 
Infektion med human immundefektvirus (hiv). 
 
Aktiv kronisk infektion (tuberkulose eller hepatitis) 
 
Initiering af behandling med cladribin hos immunkompromitterede patienter, herunder patienter, der aktuelt får immunsuppressiv eller myelosuppressiv behandling (se pkt. 4.5). 
 
Aktiv malignitet. 
 
Moderat eller svært nedsat nyrefunktion (kreatininclearance < 60 ml/min) (se pkt. 5.2). 
 
Graviditet og amning (se pkt. 4.6). 

4.4	Særlige advarsler og forsigtighedsregler vedrørende brugen

Hæmatologisk monitorering 
 
Cladribins virkningsmekanisme er tæt forbundet med en reduktion af lymfocyttallet. Virkningen på lymfocyttallet er dosisafhængig. Der er ligeledes observeret reduktion af neutrofiltallet, antallet af røde blodlegemer, hæmatokrit, hæmoglobin eller antallet af blodplader sammenlignet med værdier ved baseline i kliniske studier, selvom disse parametre normalt forbliver inden for normalområdet. 
 
Additive hæmatologiske bivirkninger kan forventes, hvis cladribin administreres før eller sammen med andre stoffer, der påvirker den hæmatologiske profil (se pkt. 4.5). 
 
Lymfocyttallet skal bestemmes 
· før behandling påbegyndes i år 1 
· før behandling påbegyndes i år 2 
· 2 og 6 måneder efter behandlingsstart i hvert behandlingsår. Hvis lymfocyttallet er under 500 celler/mm3, skal det aktivt overvåges, indtil værdierne igen stiger. 
 
Se pkt. 4.2 og underpkt. ’Infektioner’ nedenfor for behandlingsvalg baseret på patientens lymfocyttal. 
 
Infektioner 
 
Cladribin kan reducere kroppens immunforsvar og øge sandsynligheden for infektioner. Alvorlige, svære og opportunistiske infektioner - herunder hændelser med dødelig udgang - er blevet observeret med cladribin-behandlingen. En hiv-infektion, aktiv tuberkulose og aktiv hepatitis skal udelukkes, før cladribin påbegyndes (se pkt. 4.3). 
 
Latente infektioner kan blive aktiveret, herunder tuberkulose eller hepatitis. Derfor skal der udføres screening for latente infektioner, især tuberkulose og hepatitis B og C før behandlingen påbegyndes i år 1 og år 2. Cladribine "Zentiva" skal udsættes, indtil infektionen er blevet behandlet tilstrækkeligt. 
 
En udsættelse af initiering af cladribin bør også overvejes hos patienter med en akut infektion, indtil infektionen er helt under kontrol. 
 
Det anbefales at tage særligt hensyn til patienter, som ikke tidligere er blevet eksponeret for varicella zoster-virus. Vaccination af antistof-negative patienter anbefales før behandling med cladribin påbegyndes. Initiering af behandlingen med cladribin bør udsættes i 4 til 6 uger, så vaccinationen kan opnå sin fulde virkning. 
 
Forekomsten af herpes zoster var forøget hos patienter, der fik cladribin. Hvis lymfocyttallet falder til under 200 celler/mm³, bør der overvejes profylakse mod herpes i henhold til lokal standardpraksis i løbet af perioden med grad 4-lymfopeni (se pkt. 4.8). 
 
Patienterne med lymfocyttal under 500 celler/ mm³ skal aktivt overvåges for tegn og symptomer, som kunne tyde på infektioner, især herpes zoster. Hvis der forekommer sådanne tegn og symptomer, bør behandling af infektionen påbegyndes efter klinisk indikation. Afbrydelse eller udsættelse af Cladribine "Zentiva" kan overvejes, indtil infektionen er tilstrækkeligt afhjulpet. 

Tilfælde af progressiv multifokal leukoencefalopati (PML) er blevet rapporteret for parenteral cladribin hos patienter i behandling mod hårcelleleukæmi med et andet behandlingsprogram. 
 
Selvom der ikke er rapporteret nogen tilfælde af PML med cladribin-tabletter, bør der udføres en magnetisk resonansscanning (MR-scanning) ved baseline, før behandling med cladribin-tabletter påbegyndes (normalt inden for 3 måneder). 
 
Malignitet 
 
I et klinisk studie blev tilfælde af malignitet observeret hyppigere hos patienter behandlet med cladribin, sammenlignet med patienter, der fik placebo (se pkt. 4.8). 
 
Cladribin er kontraindiceret til MS-patienter med aktiv malignitet (se pkt. 4.3). En individuel benefit/risk-evaluering skal udføres, før behandling påbegyndes hos patienter med tidligere malignitet. Patienter i behandling med cladribin skal rådes til at følge standard-retningslinjer for cancerscreening. 
 
Leverfunktion 
 
Der er blevet indberettet leverskade med en ikke almindelig hyppighed, herunder alvorlige tilfælde, hos patienter i behandling med cladribin.

Inden Cladribine "Zentiva" påbegyndes, skal der opnås en omfattende patientanamnese angående tidligere episoder af leverskade med andre lægemidler eller underliggende leversygdomme. Patienter skal have deres serumkoncentration af aminotransferase, basisk fosfatase og totalt bilirubin vurderet før påbegyndelse af behandlingen i år 1 og år 2. I løbet af behandlingen skal niveauet af leverenzymer og bilirubin overvåges, baseret på kliniske tegn og symptomer. 
 
Hvis en patient udvikler kliniske tegn, uforklarlige forhøjelser af leverenzymer eller symptomer på leverdysfunktion (f.eks. uforklarlig kvalme, opkastninger, abdominalsmerter, træthed, anoreksi eller gulsot og/eller mørk urin), skal serumaminotransferaser og totalt bilirubin straks måles. Behandlingen med cladribin skal afbrydes eller seponeres efter relevans. 
 
Kontraception 
 
Før behandlingen påbegyndes, både i år 1 og år 2, bør kvinder i den fertile alder og mænd, der potentielt kan blive fædre, rådgives angående muligheden for alvorlige risici for fosteret og behovet for sikker kontraception (se pkt. 4.6). 
 
Kvinder i den fertile alder skal undgå at blive gravide ved at bruge sikker kontraception i behandlingen med cladribin, og i mindst 6 måneder efter den sidste dosis (se pkt. 4.5). 
 
Mandlige patienter skal tage forholdsregler for at undgå, at deres kvindelige partner bliver gravid i løbet af behandlingen med cladribin, og i mindst 3 måneder efter den sidste dosis. 
 
Blodtransfusioner 
 
For patienter, som har behov for blodtransfusion, anbefales bestråling af cellulære komponenter i blodet før administration, for at forhindre transfusionsrelateret graft-versus–host-sygdom. Der tilrådes konsultation med en hæmatolog. 
 
Skift til og fra cladribinbehandling 
 
Hos patienter, der tidligere er blevet behandlet med immunmodulerende eller immunsuppressive lægemidler, skal andre lægemidlers virkningsmekanisme og varighed af virkningen vurderes før behandling påbegyndes. En mulig additiv virkning på immunsystemet bør også vurderes, når sådanne lægemidler anvendes efter behandling (se pkt. 4.5). 
 
Når der skiftes fra et andet MS-lægemiddel, bør der udføres en baseline MR-scanning (se underpkt. 'Infektioner' ovenfor).

Nedsat leverfunktion 
 
Cladribin bør ikke anvendes til patienter med moderat eller svært nedsat leverfunktion (Child-Pughscore > 6) (se pkt. 4.2). 
 
Sorbitol 
 
Den additive virkning af samtidigt administrerede produkter indeholdende sorbitol (eller fructose) og indtagelse af sorbitol (eller fructose) i kosten bør tages i betragtning. 
 
Indholdet af sorbitol i lægemidler til oral brug kan påvirke biotilgængeligheden af andre lægemidler til oral brug hvis indgivet samtidig.

4.5	Interaktion med andre lægemidler og andre former for interaktion
Dette lægemiddel indeholder hydroxypropylbetadex, hvilket kan være tilgængeligt for kompleksdannelse med andre lægemidler, og evt. føre til en øget biotilgængelighed for sådanne præparater (især lægemidler med lav opløselighed). Derfor anbefales det, at administration af alle andre orale lægemidler adskilles fra administrationen af Cladribine "Zentiva" med mindst 3 timer i løbet af de få dage med administration af cladribin. 
 
Immunsuppressive lægemidler 
 
Initiering af behandlingen med cladribin er kontraindiceret hos immunkompromitterede patienter, herunder patienter i aktuel immunsuppressiv eller myelosuppressiv behandling med f.eks. methotrexat, cyclophosphamid, ciclosporin eller azathioprin, eller kronisk anvendelse af kortikosteroider på grund af risikoen for additiv virkning på immunsystemet (se pkt. 4.3). 
 
Akut kortvarig behandling med systemiske kortikosteroider kan administreres under behandling med cladribin. 
 
Andre sygdomsmodificerende lægemidler 
 
Anvendelsen af cladribin sammen med interferon beta fører til en øget risiko for lymfopeni. Cladribins sikkerhed og virkning i kombination med andre sygdomsmodificerende behandlinger for MS er ikke klarlagt. Samtidig behandling frarådes. 
 
Hæmatotoksiske lægemidler 
 
På grund af den cladribin-inducerede reduktion af lymfocyttallet kan additive hæmatologiske bivirkninger forventes, hvis cladribin administreres før eller samtidig med andre stoffer, som påvirker den hæmatologiske profil (f.eks. carbamazepin). Nøje overvågning af hæmatologiske parametre anbefales i sådanne tilfælde. 
 
Levende eller levende svækkede vacciner 
 
Behandling bør ikke påbegyndes inden for 4 til 6 uger efter vaccination med levende eller levende svækket vacciner på grund af risikoen for infektion med aktiv vaccine. Vaccination med levende eller levende svækket vacciner bør undgås, under og efter behandling med cladribin, så længe patientens hvide blodlegemer ikke er inden for normalområdet. 
 



Potente ENT1-, CNT3- og BCRP-transporter-hæmmere 
 
I forhold til absorptionen af cladribin forekommer den eneste mulige interaktionsvej af klinisk betydning at være brystcancer-resistensproteinet (BCRP eller ABCG2). Hæmning af BCRP i mave-tarm-kanalen kan øge den orale biotilgængelighed og den systemiske eksponering af cladribin. Kendte BCRP-hæmmere, som kan ændre farmakokinetikken for BCRP-substrater med 20 % in vivo, omfatter eltrombopag. 
 
In vitro-studier indikerer, at cladribin er et substrat for transportproteinerne for det ækvilibrerende nukleosid (ENT1) og det koncentrative nukleosid (CNT3). Således kan biotilgængeligheden, den intracellulære fordeling og den renale elimination af cladribin teoretisk ændres af potente ENT1- og CNT3-transporter-hæmmere, såsom dilazep, nifedipin, nimodipin, cilostazol, sulindac eller reserpin. Nettovirkningen hvad angår mulige ændringer i cladribineksponeringen er svær at forudsige. 
 
Selvom den kliniske betydning af sådanne interaktioner er ukendt, bør samtidig administration af ENT1-, CNT3- eller BCRP-hæmmere undgås i de 4 - 5 dages behandling med cladribin. Hvis dette ikke er muligt, skal det overvejes at vælge samtidigt administrerede lægemidler med ingen, eller minimale ENT1-, CNT3- eller BCRP-transporter-hæmmende egenskaber. Hvis dette ikke er muligt, anbefales dosisreduktion til den minimalt obligatoriske dosis for lægemidler, der indeholder disse stoffer, tidsmæssige intervaller mellem administrationerne og nøje overvågning af patienten. 
 
Potente BCRP- og P-gp-transporter-induktorer 
 
Virkningen af potente induktorer af effluxtransporterne BCRP og P-glykoprotein (P-gp) på biotilgængeligheden og dispositionen af cladribin er ikke blevet formelt undersøgt. En mulig reduktion i cladribineksponeringen bør overvejes, hvis potente BCRP- (f.eks. kortikosteroider) eller P-gp- (f.eks. rifampicin, Johannesurt/prikbladet perikon) transporter-induktorer administreres samtidigt. 
 
Hormonel kontraception 
 
Samtidig administration af cladribin og oral hormonel kontraception (ethinylestradiol og levonorgestrel) viste ingen klinisk relevant farmakokinetisk interaktion med cladribin. Derfor forventes samtidig brug af cladribin ikke at mindske virkningen af hormonel kontraception (se pkt. 4.6). 

4.6	Fertilitet, graviditet og amning

Kontraception til mænd og kvinder 
 
Før behandlingen påbegyndes, både i år 1 og år 2, bør kvinder i den fertile alder og mænd, der potentielt kan blive fædre, rådgives angående muligheden for alvorlige risici for fosteret og behovet for sikker kontraception. 
 
Hos kvinder i den fertile alder skal graviditet udelukkes, før Cladribine "Zentiva" påbegyndes i år 1 og år 2, og forhindres ved at bruge sikker kontraception i løbet af behandlingen med cladribin, og i mindst 6 måneder efter den sidste dosis. Kvinder, som bliver gravide under behandlingen cladribin, bør seponere behandlingen. 
 
Da cladribin påvirker dna-syntesen, kan der forventes bivirkninger på den humane gametogenese (se pkt. 5.3). Derfor skal mandlige patienter tage forholdsregler for at undgå, at deres kvindelige partner bliver gravid i løbet af behandlingen med cladribin, og i mindst 3 måneder efter den sidste dosis. 

Graviditet

Baseret på humane data med andre stoffer, der hæmmer dna-syntesen, kan cladribin forårsage medfødte misdannelser, når det administreres under graviditeten. Dyreforsøg har påvist reproduktionstoksicitet (se pkt. 5.3). 
 
Cladribin er kontraindiceret til gravide kvinder (se pkt. 4.3). 

Amning

Begrænsede data fra sagsrapporter har vist, at cladribin udskilles i human mælk. Mængden er endnu ikke veletableret. Da der er mulighed for alvorlige bivirkninger hos ammede spædbørn, er amning kontraindiceret under behandling med cladribin og i 1 uge efter den sidste dosis (se pkt. 4.3). 

Fertilitet

Hos mus var der ingen virkning på fertilitet eller den reproduktive funktion hos afkom af mus. Der blev imidlertid observeret virkninger på testikler hos mus og aber (se pkt. 5.3). 
 
Da cladribin påvirker dna-syntesen, kan der forventes bivirkninger på den humane gametogenese. Derfor skal mandlige patienter tage forholdsregler for at undgå, at deres partner bliver gravid under behandling med cladribin, og i mindst 3 måneder efter den sidste dosis (se ovenfor). 

4.7	Virkning på evnen til at føre motorkøretøj og betjene maskiner
Ikke mærkning.
Cladribin påvirker ikke eller kun i ubetydelig grad evnen til at føre motorkøretøj og betjene maskiner. 

4.8	Bivirkninger

Oversigt over sikkerhedsprofilen 
 
Bivirkningerne med størst klinisk relevans er lymfopeni (25,6 %) og herpes zoster (3,0 %). 
Forekomsten af herpes zoster var større i perioderne med grad 3 eller 4 lymfopeni (< 500 til 200 celler/mm³ eller < 200 celler/mm³), sammenlignet med den periode, hvor patienterne ikke oplevede grad 3 eller 4 lymfopeni (se pkt. 4.4). 
 
Tabel over bivirkninger 
 
De beskrevne bivirkninger i listen nedenfor stammer fra samlede data fra kliniske MS-studier, hvor oralt cladribin blev anvendt som monoterapi med en kumulativ dosis på 3,5 mg/kg. Sikkerhedsdatabasen fra disse studier omfatter 923 patienter. Bivirkninger identificeret ved overvågning efter markedsføring er markeret med en stjerne [*]. 
 
De følgende definitioner gælder for hyppighedsterminologien, som herefter anvendes: meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000) og hyppighed ikke kendt (kan ikke estimeres ud fra forhåndenværende data). 
 
Infektioner og parasitære sygdomme

Almindelig:		Oral herpes, dermatomal herpes zoster. 
Meget sjælden:		Tuberkulose (se pkt. 4.4). 

Blod og lymfesystem 

Meget almindelig:	Lymfopeni. 
Almindelig:		Reduktion af neutrofiltal. 

Immunsystemet 
 
Almindelig:		Overfølsomhed* herunder pruritus, urticaria, udslæt og sjældne tilfælde af angioødem. 
 
Lever og galdeveje 
 
Ikke almindelig:		Leverskade*. 
 
Hud og subkutane væv 
 
Almindelig:		Udslæt, alopeci. 
 
Beskrivelse af udvalgte bivirkninger 

Lymfopeni 
 
I kliniske studier udviklede 20 % til 25 % af patienterne behandlet med kumulative doser af cladribin 3,5 mg/kg over 2 år som monoterapi forbigående grad 3 eller 4 lymfopeni. Grad 4 lymfopeni blev observeret hos under 1 % af patienterne. Den største andel af patienterne med grad 3 eller 4 lymfopeni blev observeret 2 måneder efter den første dosis med cladribin i hvert år (4,0 % og 11,3 % af patienterne med grad 3 lymfopeni i år 1 og år 2,0 % og 0,4 % af patienterne med grad 4 lymfopeni i år 1 og år 2). Det forventes, at de fleste patienter får et normalt lymfocyttal igen eller grad 1 lymfopeni inden for 9 måneder. 
 
For at nedsætte risikoen for svær lymfopeni skal lymfocyttallet bestemmes før, under og efter behandlingen med cladribin (se pkt. 4.4), og de strenge kriterier for at påbegynde og fortsætte behandlingen med cladribin skal følges (se pkt. 4.2). 
 
Maligniteter 
 
I kliniske studier og ved langvarig opfølgning af patienter, der blev behandlet med en kumulativ dosis på 3,5 mg/kg oral cladribin, blev tilfælde af malignitet observeret hyppigere hos patienter behandlet med cladribin (10 hændelser i 3.414 patientår [0,29 hændelser pr. 100 patientår]), sammenlignet med patienter, der fik placebo (3 hændelser i 2.022 patientår [0,15 hændelser pr. 100 patientår]) (se pkt. 4.4). 
 
Overfølsomhed 
 
I kliniske studier med patienter behandlet med en kumulativ dosis på 3,5 mg/kg oral cladribin blev overfølsomheds-hændelser observeret hyppigere hos patienter behandlet med cladribin (11,8 %) sammenlignet med patienter, der fik placebo (8,4 %). Alvorlige overfølsomheds-hændelser blev observeret hos 0,3 % af patienter behandlet med cladribin og hos ingen patienter, der fik placebo. Overfølsomheds-hændelser resulterede i seponering af behandling hos 0,4 % af patienter behandlet med cladribin og hos 0,3 % af patienter, der fik placebo. 

Leverskade 
 
Efter markedsføring er der blevet rapporteret ikke almindelige hændelser af leverskade, herunder alvorlige tilfælde og tilfælde, der førte til seponering af behandlingen, med et tidsmæssigt forhold til Cladribine "Zentiva". Forbigående forhøjelser af serumaminotransferaser var sædvanligvis over 5 gange den øvre normalgrænse (upper limit of normal, ULN). Der er blevet observeret isolerede tilfælde af forbigående serumaminotransferaseforhøjelser op til 40 gange ULN og/eller symptomatisk hepatitis med forbigående forhøjelser af bilirubin og gulsot. Debuttidspunktet varierede, men de fleste tilfælde opstod inden for 8 uger efter den første behandlingscyklus (se pkt. 4.4). 

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Der er begrænset erfaring med en overdosis af oralt cladribin. Det vides, at lymfopeni er dosisafhængig (se pkt. 4.4 og 4.8). 
 
Særlig nøje overvågning af hæmatologiske parametre anbefales hos patienter, som har været eksponeret for en overdosis af cladribin. 
 
Der er ingen kendt antidot mod en overdosis af cladribin. Behandlingen består af nøje observation og påbegyndelse af passende understøttende behandling. Det kan være nødvendigt at overveje en seponering af cladribin. Grundet en hurtig og omfattende intracellulær fordeling og vævsfordeling er det ikke sandsynligt, at hæmodialyse vil eliminere cladribin signifikant. 

4.10	Udlevering
BEGR (kun til sygehuse)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Immunosuppresiva, selektive immunosuppressiva, 
ATC-kode: L04AA40 

Virkningsmekanisme 
 
Cladribin er en nukleosidanalog af deoxyadenosin. En chlorsubstitution i purinringen beskytter cladribin mod at blive nedbrudt af adenosindeaminase, hvilket øger den tid, hvor cladribin prodrug er til stede intracellulært. En efterfølgende fosforylering af cladribin til den aktive trifosfat-form, 2-chlordeoxyadenosintrifosfat (Cd-ATP), opnås særligt effektivt i lymfocytter, på grund af disses grundlæggende høje niveauer af deoxycytidinkinase (DCK) og relativt lave niveauer af 5'-nukleotidase (5'-NTase). En høj DCK til 5'-NTase ratio favoriserer akkumulationen af Cd-ATP, og gør lymfocytterne særligt udsatte for celledød. Som følge af et lavere forhold mellem DCK og 5'-Ntase, er andre celler, der stammer fra knoglemarven, mindre påvirkede end lymfocytterne. DCK er det hastighedsbegrænsende enzym for konverteringen af cladribin prodrug til den aktive trifosfat-form, hvilket fører til en selektiv reduktion af både delende og hvilende T- og B-celler. 
 
Den primære apoptose-inducerende virkningsmekanisme af Cd-ATP har direkte og indirekte virkninger på dna-syntesen og mitokondriefunktionen. Under celledeling påvirker Cd-ATP dna-syntesen via hæmning af ribonukleotid-reduktase, og konkurrerer med deoxyadenosintrifosfat om at blive indbygget i dna’et af dna-polymeraser. I hvilende celler forårsager cladribin brud på dna-enkeltstrengene, et hurtigt forbrug af nikotinamid-adenindinukleotid, ATP-reduktion og celledød. Der er evidens for, at cladribin også kan forårsage direkte caspase-afhængig og –uafhængig apoptose via frigivelsen af cytokrom c og apoptose-inducerende faktor i cytosolet hos de hvilende celler. 
 
MS patologien involverer en kompleks kædereaktion af hændelser, hvor forskellige typer immunceller, herunder autoreaktive T- og B-celler spiller en afgørende rolle. Mekanismen for den terapeutiske virkning af cladribin ved MS er ikke fuldt belyst, men den primære virkning på B- og T-lymfocytter formodes at afbryde en kaskade af immunologiske hændelser centralt for MS. 
 
Variationer i ekspressionsniveauerne af DCK og 5'-Ntaser mellem forskellige undertyper af immunceller kan forklare forskellene i immuncellernes følsomhed over for cladribin. På grund af disse ekspressionsniveauer er cellerne i det innate immunsystem mindre påvirket end cellerne i det adaptive immunsystem. 
 
Farmakodynamisk virkning 
 
Det er påvist, at cladribin udøver en langvarig virkning ved fortrinsvis at påvirke lymfocytter og de autoimmune processer, som er involveret i patofysiologien af MS. 
 
I alle studierne blev hovedparten af patienter med grad 3 eller 4 lymfopeni (< 500 til 200 celler/mm³ eller < 200 celler/mm³) observeret 2 måneder efter den første cladribindosis i hvert år, hvilket indikerer et tidsinterval mellem plasmakoncentrationen af cladribin og den maksimale hæmatologiske virkning. 
 
I alle de kliniske studier viser data med den foreslåede kumulative dosis på 3,5 mg/kg legemsvægt en gradvis forbedring af de mediane lymfocyttal tilbage mod normalområdet ved uge 84 fra den første dosis af cladribin (ca. 30 uger efter den sidste dosis af cladribin). Lymfocyttallet for over 75 % af patienterne var igen inden for normalområdet ved uge 144 fra den første dosis af cladribin (ca. 90 uger efter den sidste dosis af cladribin). 
 
Behandling med oralt cladribin fører til hurtige reduktioner i cirkulerende CD4+ og CD8+ T-celler. 
CD8+ T-cellernes reduktion er mindre markant, og antallet af dem stiger hurtigere igen end antallet af CD4+ T-cellerne, hvilket fører til en forbigående reduktion i forholdet mellem CD4 og CD8. Cladribin reducerer antallet af CD19+ B-celler og CD16+/CD56+ naturlige dræberceller, og antallet af dem stiger også hurtigere igen end antallet af CD4+ T-celler. 
 
Klinisk virkning og sikkerhed 
 
Attakvis MS 
 
Sikkerhed og virkning af oralt cladribin blev evalueret i et randomiseret, dobbeltblindet, placebokontrolleret klinisk studie (CLARITY) hos 1.326 patienter med attakvis MS. Studiets formål var at evaluere virkningen af cladribin versus placebo på en reduktion af den årlige attakrate (annual relapse rate (ARR)) (primært endepunkt), opbremsning af sygdomsprogression og en reduktion af aktive læsioner målt ved MR-scanning. 
 
Patienterne fik enten placebo (n = 437) eller en kumulativ dosis cladribin på 3,5 mg/kg (n = 433) eller 5,25 mg/kg legemsvægt (n = 456) i løbet af studieperioden på 96 uger (2 år) i 2 behandlingsforløb. Patienterne, som var randomiseret til 3,5 mg/kg kumulativ dosis, fik det første behandlingsforløb ved uge 1 og 5 det første år, og et andet behandlingsforløb ved uge 1 og 5 det andet år. Patienterne, der var randomiseret til 5,25 mg/kg kumulativ dosis, fik yderligere behandling ved uge 9 og 13 det første år. Hovedparten af patienterne i placebogruppen (87,0 %) og i behandlingsgrupperne med cladribin 3,5 mg/kg (91,9 %) og 5,25 mg/kg (89,0 %) gennemførte alle 96 uger i studiet. 
 
Det var et krav, at patienterne havde haft mindst 1 attak i løbet af de foregående 12 måneder. I den samlede studiepopulation var medianalderen 39 år (interval 18 til 65), og forholdet mellem kvinder og mænd var ca. 2:1. Den gennemsnitlige varighed af MS før inklusion i studiet var 8,7 år, og det mediane neurologiske funktionsniveau ved baseline baseret på Kurtzke Expanded Disability Status Scale (EDSS)-score i alle behandlingsgrupper var 3,0 (interval 0 til 6,0). Mere end to tredjedele af patienterne i studiet var behandlingsnaive over for sygdomsmodificerende MS-lægemidler (DMD’er). De resterende patienter var tidligere behandlet med enten interferon beta-1a, interferon beta-1b, glatirameracetat eller natalizumab. 
 
Patienter med attakvis MS, som fik cladribin 3,5 mg/kg viste statistisk signifikante forbedringer i årlig attakrate, andelen af patienter uden attak i løbet af 96 uger, andelen af patienter uden vedvarende sygdomsprogression i løbet af 96 uger og tiden til 3-måneders EDSS-progression, sammenlignet med patienter på placebo (se Tabel 3). 



Tabel 3. Kliniske resultater i CLARITY-studiet (96 uger) 

	Parameter 
	Placebo
(n = 437)
	Cladribin kumulativ dosis

	
	
	3,5 mg/kg
(n = 433)
	5,25 mg/kg
(n = 456)

	Årlig attakrate (95 % CI) 
	0,33 (0,29; 0,38)
	0,14* (0,12; 0,17)
	0,15* (0,12; 0,17)

	Relativ reduktion (cladribin vs. 
placebo) 
	
	57,6 %
	54,5 %

	Andelen af patienter uden attak i løbet af 96 uger 
	60,9 %
	79,7 % *
	78,9 % *

	Tid til 3-måneders 
EDSS-progression, 10. percentil 
(måneder) 
	10,8
	13,6
	13,6

	Hazard ratio (95 % CI) 
	
	0,67 (0,48; 0,93)
p = 0,018
	0,69 (0,49; 0,96)
p = 0,026


* p < 0,001 sammenlignet med placebo 

Desuden var behandlingsgruppen med 3,5 mg/kg cladribin statistisk signifikant bedre end placebo med hensyn til antal og relativ reduktion af T1 Gd+ læsioner, aktive T2 læsioner og kombinerede unikke læsioner, som vist ved MR-scanning af hjernen i løbet af de fulde 96 uger i studiet. Patienter, der fik cladribin sammenlignet med placebogruppen havde en relativ reduktion på 86 % i det gennemsnitlige antal T1 Gd+ læsioner (det justerede gennemsnitlige antal for cladribin 3,5 mg/kg og placebogrupperne var hhv. 0,12 og 0,91), en relativ reduktion på 73 % i det gennemsnitlige antal aktive T2 læsioner (det justerede gennemsnitlige antal for cladribin 3,5 mg/kg og placebogrupperne var hhv. 0,38 og 1,43) og en relativ reduktion på 74 % i det gennemsnitlige antal kombinerede unikke læsioner pr. patient pr. scanning (det justerede gennemsnitlige antal for cladribin 3,5 mg/kg og placebogrupperne var hhv. 0,43 og 1,72) (p < 0,001 over alle 3 MR-scannings-udfald). 
 
Post-hoc-analyser af tiden til 6-måneder bekræftet EDSS-progression førte til en 47 % reduktion i risikoen for sygdomsprogression i gruppen med cladribin 3,5 mg/kg, sammenlignet med placebo (hazard ratio = 0,53, 95 % CI [0,36; 0,79], p < 0,05). I placebogruppen blev det 10. percentil nået efter 245 dage, og det blev slet ikke nået i løbet af studieperioden i gruppen med 3,5 mg/kg cladribin. 
 
Som vist i Tabel 3 ovenfor tilføjede højere kumulative doser ingen klinisk meningsfyldt fordel, men de blev forbundet med en større forekomst af ≥grad 3 lymfopeni (44,9 % i gruppen med 5,25 mg/kg vs. 25,6 % i gruppen med 3,5 mg/kg). 
 
Patienter, der gennemførte CLARITY-studiet, kunne indgå i CLARITY-EXT-studiet. I dette extension-studie fik 806 patienter enten placebo eller en kumulativ dosis af cladribin på 3,5 mg/kg (i et program, der svarede til det, der blev brugt i CLARITY) i løbet af studieperioden på 96 uger. Det primære formål med dette studie var sikkerhed, mens endepunkter for virkning var eksplorative. 
 
Størrelsesordenen af virkningen på reduktion af attakraten og forsinkelse af sygdomsprogression hos patienter, der fik dosen på 3,5 mg/kg i løbet af de første 2 år, blev opretholdt i år 3 og 4 (se pkt. 4.2). 
 



Virkning hos patienter med høj sygdomsaktivitet 
 
Post-hoc-analyser af virkningen hos undergrupper er blevet udført hos patienter med en høj sygdomsaktivitet, behandlet med oralt cladribin ved den anbefalede kumulative dosis på 3,5 mg/kg. 
Disse omfattede: 
· patienter med 1 attak i året forinden, og mindst 1 T1 Gd+-læsion eller 9 eller flere T2 læsioner, mens de fik behandling med andre DMD'er 
· patienter med 2 eller flere attakker i det foregående år, uanset om de var i behandling med DMD eller ej. 

Ved analyser af CLARITY-data blev der observeret en vedvarende virkning af behandlingen på attakker, med den årlige attakrate fra 0,16 til 0,18 i cladribingrupperne, og fra 0,47 til 0,50 i placebogruppen (p < 0,0001). Sammenlignet med den samlede population blev der observeret en større virkning i tiden til 6-måneder for vedvarende sygdomsprogression, hvor cladribin reducerede risikoen for sygdomsprogression med 82 % (hazard ratio = 0,18, 95 % CI [0,07; 0,47]). For placebo blev det 10. percentil for sygdomsprogression nået mellem 16 og 23 uger, mens det ikke blev nået i hele studiet for cladribingrupperne. 
 
Sekundær progressiv MS med attakker 
 
Et støttende studie hos patienter i behandling med cladribin som tillægsbehandling til interferon beta versus placebo + interferon beta omfattede også et begrænset antal patienter med sekundær progressiv MS (26 patienter). Hos disse patienter førte behandlingen med cladribin 3,5 mg/kg til en reduktion i den årlige attakrate, sammenlignet med placebo (0,03 versus 0,30, risikoratio: 0,11, p <0,05). Der var ingen forskel i den årlige attakrate mellem patienter med attakvis MS og patienter med sekundær progressiv MS med attakker. Der kunne ikke vises en virkning på sygdomsprogressionen i nogen af undergrupperne. 
 
Patienter med sekundær progressiv MS blev ekskluderet i CLARITY-studiet. En post-hoc-analyse af en blandet kohorte, der omfattede patienter fra CLARITY og ONWARD, defineret ved en baseline EDSS-score på ≥3,5 som en proxy for sekundær progressiv MS, viste imidlertid en tilsvarende reduktion i årlig attakrate, sammenlignet med patienter med en EDSS-score under 3. 
 
Pædiatrisk population 
 
Det Europæiske Lægemiddelagentur har dispenseret fra kravet om at fremlægge resultaterne af studier med referencelægemidlet, der indeholder cladribin, i alle undergrupper af den pædiatriske population ved multipel sklerose (se pkt. 4.2 for oplysninger om pædiatrisk anvendelse). 

5.2	Farmakokinetiske egenskaber
Cladribin er et prodrug, der skal fosforyleres intracellulært for at blive biologisk aktivt. 
Farmakokinetikken for cladribin er undersøgt efter oral og intravenøs administration til patienter med MS og til patienter med cancersygdom samt i in vitro-systemer. 
 



Absorption 

Efter oral administration absorberes cladribin hurtigt. Administration af 10 mg cladribin resulterede i en gennemsnitlig Cmax for cladribin inden for intervallet 22 til 29 ng/ml, og korresponderende gennemsnitlig AUC inden for intervallet 80 til 101 ng•t/ml (beregnet gennemsnit fra forskellige studier). 
 
Når oralt cladribin blev givet til fastende, var median Tmax 0,5 t (interval 0,5 til 1,5 t). Når cladribin blev administreret sammen med et måltid med højt fedtindhold, var absorptionen forsinket (median Tmax 1,5 t, interval 1 til 3 t) og Cmax blev reduceret med 29 % (baseret på et geometrisk gennemsnit), mens AUC forblev uændret. Biotilgængeligheden af 10 mg oralt cladribin var ca. 40 %. 
 
Fordeling 
 
Fordelingsvolumenet er stort, hvilket indikerer en udbredt vævsfordeling og intracellulær optagelse. 
Studier viser et gennemsnitligt fordelingsvolumen for cladribin i området fra 480 til 490 l. 
Plasmaproteinbindingen for cladribin er 20 %, og er uafhængig af plasmakoncentrationen. 
 
Fordelingen af cladribin gennem biologiske membraner er faciliteret af forskellige transportproteiner, herunder ENT1, CNT3 og BCRP. 
 
In vitro-studier indikerer, at cladribin efflux kun er minimalt P-gp-forbundet. Der forventes ikke kliniske relevante interaktioner med P-gp hæmmere. De mulige konsekvenser af P-gp-induktion på biotilgængeligheden af cladribin er ikke formelt undersøgt. 
 
In vitro-studier viste en ubetydelig transportermedieret optagelse af cladribin i humane hepatocytter. 
 
Cladribin har potentialet til at passere blod-hjerne-barrieren. Et lille studie med cancerpatienter har vist et forhold mellem cerebrospinalvæske/plasmakoncentration på ca. 0,25. 
 
Cladribin og/eller dets fosforylerede metabolitter akkumuleres betydeligt, og ophobes i humane lymfocytter. In vitro blev det vist, at forholdet mellem intra- versus ekstracellulære ophobninger var omkring 30 til 40 allerede 1 time efter cladribineksponeringen. 
 
Biotransformation 
 
Cladribins metabolisme blev undersøgt hos patienter med MS efter administration af en enkelt 10 mg tablet og en enkelt 3 mg intravenøs dosis. Efter både oral og intravenøs administration var udgangsstoffet cladribin hovedkomponenten, som var til stede i plasma og urin. Metabolitten 2-chloradenin var en mindre metabolit i både plasma og urin, og udgør f.eks. kun ≤ 3 % af udgangslægemidlet i plasma efter oral administration. Der fandtes kun spor af andre metabolitter i plasma og urin. 
 
I hepatiske in vitro-systemer blev en ubetydelig metabolisme af cladribin observeret (mindst 90 % var uomdannet cladribin). 
 
Cladribin er ikke et relevant substrat for cytokrom P450-enzymer, og viser ikke signifikant potentiale til at virke som en hæmmer af CYP1A2, CYP2B6, CYP2C8, CYP2C9, CYP2C19, CYP2D6, CYP2E1 og CYP3A4. Hæmningen af disse enzymer eller genetiske polymorfismer (f.eks. CYP2D6, CYP2C9 eller CYP2C19) forventes ikke at resultere i kliniske signifikante virkninger på farmakokinetikken eller eksponeringen af cladribin. Cladribin har ingen klinisk meningsfyldt induktiv virkning på CYP1A2-, CYP2B6- og CYP3A4-enzymer. 
 
Når cladribin er kommet ind i målcellerne, fosforyleres det til cladribinmonofosfat (Cd-AMP) af DCK (samt af deoxyguanosinkinase i mitokondrierne). Cd-AMP fosforyleres yderligere til cladribindifosfat (Cd-ADP) og cladribintrifosfat (Cd-ATP). Defosforyleringen og deaktiveringen af Cd-AMP katalyseres af cytoplasmisk 5'-NTase. I et studie af den intracellulære farmakokinetik af Cd-AMP og Cd-ATP hos patienter med kronisk myelogen leukæmi, var niveauerne af Cd-ATP ca. halvdelen af Cd-AMP-niveauerne. 
 
Intracellulær halveringstid for Cd-AMP var 15 t. Intracellulær halveringstid for Cd-ATP var 10 t. 
 
Elimination 
 
Baseret på samlede populationsfarmakokinetiske data fra forskellige studier var medianværdierne for elimination 22,2 l/t for clearance og 23,4 l/t for non-renal clearance. Renal clearance overskred den glomerulære filtrationshastighed, hvilket indikerer en aktiv tubulær secernering af cladribin. 
 
Den non-renale del af eliminationen af cladribin (ca. 50 %) består af en ubetydelig levermetabolisme og af en omfattende intracellulær fordeling og indfangning af det aktive, primære cladribinformat (Cd-ATP) i det målrettede intracellulære rum (dvs. i lymfocytterne), og efterfølgende elimination af intracellulært Cd-ATP i henhold til livscyklussen og eliminationsvejene for disse celler. 
 
Den estimerede terminale halveringstid for en typisk patient fra den populationsfarmakokinetiske analyse er ca. 1 dag. Dette fører imidlertid ikke til nogen lægemiddelakkumulationer efter dosering én gang dagligt, da denne halveringstid kun udgør en lille del af AUC. 
 
Dosis og tidsafhængighed 
 
Efter oral indgivelse af cladribin over et dosisinterval fra 3 til 20 mg var Cmax og AUC forhøjet på en dosis-proportional facon, hvilket antyder, at absorptionen ikke er påvirket af hastigheds- eller kapacitetsbegrænsende processer op til en 20 mg oral dosis. 
 
Der er ikke observeret nogen signifikant akkumulation af cladribinkoncentration i plasma efter gentagen dosering. Der er ingen indikation for, at farmakokinetikken for cladribin kan ændre sig på en tidsafhængig facon efter gentagen administration. 
 
Særlige populationer 
 
Der er ikke udført studier for at evaluere cladribins farmakokinetik hos ældre eller hos pædiatriske patienter med MS, eller hos patienter med nedsat nyre- eller leverfunktion. 
 
En populationskinetisk analyse viste ikke nogen virkning af alder (interval fra 18 til 65 år) eller køn på farmakokinetikken af cladribin. 
 
Nedsat nyrefunktion 
 
Det er blevet vist, at nyrernes cladribinclearance er afhængig af kreatininclearance. Baseret på en populationsfarmakokinetisk analyse, som omfattede patienter med normal nyrefunktion og med let nedsat nyrefunktion, forventes den totale clearance hos patienter med let nedsat nyrefunktion (CLCR = 60 ml/min) at falde moderat og føre til en øget eksponering på 25 %. 
 
Nedsat leverfunktion 
 
Leverfunktionens rolle i udskillelse af cladribin anses for at være ubetydelig. 
 
Farmakokinetiske interaktioner 
 
Et interaktionsstudie hos MS-patienter viste, at biotilgængeligheden af 10 mg cladribin ikke var ændret ved samtidig administration af pantoprazol.

5.3	Non-kliniske sikkerhedsdata
En non-klinisk sikkerhedsfarmakologisk og toksikologisk vurdering af cladribin i relevante dyremodeller for vurdering af cladribins sikkerhed førte ikke til andre signifikante fund end dem, der kunne forudsiges af cladribins farmakologiske mekanisme. De primære målorganer identificeret i toksikologistudier med gentagne doser via parenteral administration (intravenøs eller subkutan) af op til 1-års varighed hos mus og aber var det lymfoide og hæmatopoietiske system. Andre målorganer efter længere administration (14 cyklusser) af cladribin til aber via subkutan administration var nyrerne (karyomegali af det renale, tubulære epitel), binyrerne (cortex-atrofi og nedsat vakuolation), mave-tarm-kanalen (mukosa-atrofi) og testiklerne. Der blev også observeret virkninger på nyrerne hos mus. 
 
Mutagenicitet 
 
Cladribin indbygges i dna-strengene, og hæmmer dna-syntese og –reparation. Cladribin inducerede ikke genmutation i bakterie- eller pattedyrsceller, men det var klastogent, og forårsagede kromosomskade på pattedyrsceller in vitro ved en koncentration, som var 17 gange over den forventede kliniske Cmax. In vivo klastogenicitet hos mus blev detekteret ved 10 mg/kg, som var den laveste undersøgte dosis. 
 
Carcinogenicitet 
 
Det carcinogene potentiale af cladribin blev vurderet i et langvarigt 22-måneders studie med subkutan administration hos mus, og i et kortvarigt 26-ugers studie med oral administration hos transgene mus. 

· I det langvarige carcinogenicitetsstudie hos mus var den højeste anvendte dosis 10 mg/kg, hvor der blev observeret en genotoksisk virkning i mikronukleusstudiet hos mus (svarende til ca. 16 gange den forventede humane eksponering i AUC hos patienter, der tager den maksimale daglige dosis på 20 mg cladribin). Der blev ikke observeret en øget forekomst af lymfoproliferative sygdomme eller andre tumortyper (udover tumorer i Harders kirtler, hovedsageligt adenomer) hos mus. Tumorer i Harders kirtler anses ikke for at være af klinisk relevans, da mennesker ikke har sammenlignelige anatomiske strukturer. 

· I det kortvarige carcinogenicitetsstudie med Tg rasH2-mus blev der ikke observeret nogen cladribin-relateret forhøjelse i forekomsten af lymfoproliferative sygdomme eller andre tumortyper ved nogen af de undersøgte doser op til 30 mg/kg dagligt (svarende til ca. 25 gange den forventede humane eksponering i AUC hos patienter, der tager den maksimale daglige dosis på 20 mg cladribin).  

Cladribin blev også vurderet i et etårigt studie hos aber med subkutan administration. Der blev ikke observeret nogen øget forekomst af lymfoproliferative sygdomme, og ingen tumorer i dette studie. 
 
Selvom cladribin kan have et genotoksisk potentiale, gav langvarige data fra mus og aber ikke nogen evidens for en relevant øget carcinogen risiko hos mennesker. 
 
Reproduktionstoksitet 
 
Selvom der ikke var nogen virkning på fertilitet af hunmus, reproduktiv funktion og afkommets generelle formåen, viste cladribin sig at være embryoletalt, når det blev administreret til drægtige mus, og stoffet var teratogent hos mus (også når kun hanner blev behandlet) og kaniner. De observerede embryoletale og teratogene virkninger er i overensstemmelse med den farmakologiske mekanisme for cladribin. I et fertilitetsstudie med hanmus blev der set misdannede fostre med agenese af dele af udvækst(er) distalt for humerus og/eller femur. Forekomsten af påvirkede musefostre i dette studie var i det samme interval som for spontan forekomst af ameli og fokomeli hos denne museart. Der kan imidlertid ikke udelukkes en virkning medieret fra hannen relateret til en mulig genetisk ændring af differentierende sædceller, når genotoksiciteten af cladribin tages i betragtning. 
 
Cladribin påvirkede ikke fertiliteten af hanmus, men en observeret virkning på testiklerne var reduceret testikelvægt og et forhøjet antal ikke-bevægelige sædceller. Testikulær degeneration og reversibel reduktion af sædceller med hurtig progressiv bevægelighed blev også observeret hos aber. Histologisk blev testikulær degeneration kun observeret hos en hanabe i et 1-års subkutant toksicitetsstudie. 


6.	FARMACEUTISKE OPLYSNINGER

6.1	Hjælpestoffer
Hydroxypropylbetadex
Sorbitol (E420)
Magnesiumstearat (E470b)

6.2	Uforligeligheder
Ikke relevant.

6.3	Opbevaringstid
3 år

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
Hver Cladribine "Zentiva" pakning indeholder 1, 4, 6 eller 10 tabletter i OPA/Alu/PVC//Alu-blistere placeret i en gennemsigtig bakke og fastgjort i en børnesikret ydre karton.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Zentiva k.s.
U Kabelovny 130
102 37 Prag 10
Tjekkiet

Repræsentant
Zentiva Denmark ApS
Fuglevangsvej 11 
1962 Frederiksberg

8.	MARKEDSFØRINGSTILLADELSESNUMMER (-NUMRE)
74630

9.	DATO FOR FØRSTE MARKEDSFØRINGSTILLADELSE
8. oktober 2026

10.	DATO FOR ÆNDRING AF TEKSTEN
-

